Isabel García Sánchez

Isabel Garcia Sanchez (Las Palmas, Kanaria Handikoa, 1968) kanariar politikaria da, genero berdintasun eta aniztasun politiketan aditua.

 Ibilbidea 
Bere ibilbide profesionala 2015ean hasi zen gauzatzen, Valentziako Diputazio Probintzialeko Berdintasun, Gazteria eta Kirol diputatu izendatu zutenean. Kargu hori Valentziako Xirivellako Udaleko Berdintasun eta Merkataritza zinegotziarekin batera bete zuen, 2019ko uztailera arte. Bere agintaldian, Garciak hainbat ekimenen ardura izan zuen, hala nola, Berdintasun Ministerioak diruz lagundutako Valentzia probintziako Genero Indarkeriaren Aurkako Udalerrien Sarea sortzea 2022an, eta Valentziako Feminarioa ezartzea, nazio mailako eztabaida feministarako gunea, baita Emakumeen eta Kirolen Nazioarteko Kongresua ere.

Tokiko politikan izandako esperientziaren ondoren, Garcíak nazio mailako postu garrantzitsuenak bete zituen. 2019tik 2022ra, Garraio eta Mugikortasun Jasangarriko Ministerioko aholkulari lanetan aritu zen. Ondoren, sektore pribatuko berdintasun-politiketan aholkulari gisa aritu zen, hainbat esparru eta sektoretan proiektuak garatuz.

 Emakumeen Institutua 
2023ko abenduan, Ministroen Kontseiluak, Ana Redondo Berdintasun ministroak proposatuta, Emakumeen Institutuko zuzendari izendatu zuen, Ana Varela ordezkatuz. Izendatu ondoren, LGBT+ talde ezberdinek, hala nola Plataforma Trans eta Euforia Familias Trans Aliadas Federazioak, eta trans eskubideen aktibistek, hala nola, Elizabeth Duval, Carla Antonelli edo Mar Cambrollé, Gobernuari eskatu zioten kargua bertan behera utz zezala, García Sánchezek Trans Legearen edo queer teoriaren aurka sare sozialetan egindako hainbat iruzkin eta argitalpenen ondorioz. Kargua hartu eta hurrengo egunean, Gobernuko bazkide minoritarioa zen Sumarrek izendapena kritikatu zuen, eta alderdiko hainbat politikarik «onartezin», «etsigarri» edo «lotsagarri» jo zuten.

2024ko urtarrilean, Federación Plataforma Trans eta Euforia Familia Trans Aliadas elkarteek administrazioarekiko auzi-errekurtsoa aurkeztu zuten Auzitegi Gorenean, Garciaren izendapenaren baliogabetzea eskatzeko. Hilabete horretan bertan, Redondo ministroak izendapena berretsi zuen Diputatuen Kongresuko Berdintasun Batzordean egindako agerraldi batean, eta hori Podemoseko Ione Belarrak kritikatu zuen, Garciak trans kolektiboari buruz argitaratu zituen txio batzuk «gorroto delitutzat» jo baitzituen.

Otsailaren 17an Hezkidetzaren Aldeko Irakasle Feministen bigarren kongresuaren (DoFemCo) inaugurazioan parte hartu zuen. Carla Antonelli Más Madrid Izquierda Plural talde parlamentarioko senatariak bere hitzaldia kritikatu zuen, eta trans aktibismoaren kexa helarazi zion Redondo ministroari Senatuko Berdintasun Batzordearen bilkura batean. ERCko Sara Bailacek ere bat egin zuen kritikekin.

2024ko uztailaren 16an, El Español hedabide digitalak esklusiban jakinarazi zuen García Sánchezek eta haren bikotekideak, Elisabeth Garcíak, irabazi pertsonalak lortu zituztela tokiko administrazioek «puntu moreak» kudeatzeko egindako berrogeita hamar kontratu baino gehiagori esker. Horren aurrean, Berdintasun ministroak gardentasuna eta azalpen egokiak eskatu zizkion, eta handik astebetera kargutik kendu zuen Ministroen Kontseiluak.

 Sariak eta aintzatespenak 
Garciak hainbat sari jaso ditu Espainian genero berdintasunaren alde egindako lanagatik: 

 2016an, Valentziako Erkidegoko Dones Progressistes Federazioak Dones Progressistes Saria eman zion. 
 2018an, Valentziako Erkidegoko Gobernu Ordezkaritzaren Meninas Saria eman zioten, indarkeria matxistaren aurkako borrokagatik.
 2022an, Valentziako Pilota Federazioaren Va de Dona Saria jaso zuen, emakumeak kirol honetan profesionalizatzen laguntzeagatik.

 Erreferentziak 

 Kanpo estekak 

 Isabel Garcia Sanchezen webgune ofiziala.

Kategoria:Las Palmas Kanaria Handiko jendea
Kategoria:Espainiako feministak
Kategoria:Espainiako politikariak
Kategoria:Emakume politikariak
Kategoria:Espainiako Langileen Alderdi Sozialistako politikariak
Kategoria:Emakume ekintzaileak
Kategoria:Lesbianak